SL Uradni list Evropske unije C 79/7

MNENJE SVETA

z dne 18. januarja 2005

o dopolnjenem konvergenčnem programu Švedske za obdobje 2004-2007

(2005/C 79/04)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1466/97 z dne 7. julija 1997 o okrepitvi nadzora nad proračunskim stanjem ter o nadzoru in usklajevanju gospodarskih politik (1), zlasti člena 9(3) Uredbe,

ob upoštevanju priporočila Komisije,

po posvetovanju z Ekonomsko-finančnim odborom –

PODAL NASLEDNJE MNENJE:

Svet je 18. januarja 2005 preučil dopolnjeni konvergenčni program Švedske za obdobje od leta 2004 do 2007. Program na splošno ustreza zahtevam po podatkih iz popravljenega „kodeksa ravnanja o vsebini in obliki programov stabilnosti in konvergenčnih programov“. Zlasti nekateri podatki niso povsem usklajeni s standardi ESR 95. V skladu s tem mora Švedska zagotoviti izpolnjevanje zahtev po podatkih.

Makroekonomski scenarij, ki je podlaga programa, predvideva realno rast BDP, ki se z visokih 3,5 % leta 2004 polagoma umirja na 3,0 % leta 2005 do povprečnih 2,4 % v letih 2006-07. Na podlagi trenutno razpoložljivih podatkov se zdi, da scenarij odraža verjetne predpostavke o rasti. Napovedi inflacije v programu se prav tako zdijo realistične.

V proračunski okvir so vključeni cilj javnofinančnega presežka v višini 2 % BDP, kot povprečje glede na celoten cikel, večletne nominalne zgornje meje za stroške za institucionalne enote centralne ravni države in obveznost uravnoteženega proračunskega salda za institucionalne enote lokalne ravni države. Dopolnitev predvideva javnofinančni presežek v višini 0,7 % leta 2004, 0,6 % leta 2005, 0,4 % leta 2006 in 0,9 % v zaključnem letu 2007. Tako delež odhodkov kot prihodkov v obravnavanem obdobju postopoma upada. Če se upošteva ocenjen vpliv cikla z uporabo skupne metodologije, je ciklično prilagojen proračunski saldo v presežku v celotnem obravnavanem obdobju, kljub znatnim diskrecijskim pobudam leta 2005, ki odražajo zaskrbljenost vlade zaradi šibkega trga dela. Kot posledica tega javnofinančni presežek ne bo dosegel 2 % v obravnavanem obdobju. Medtem ko se za pokojninski sistem in podsektor institucionalnih enot lokalne ravni države pričakuje presežek, se primanjkljaj institucionalnih enot centralne ravni države v letih 2005 in 2006 povečuje. V primerjavi s prejšnjo dopolnitvijo predstavlja ta dopolnitev v povprečju slabše proračunske cilje, vendar tudi makroekonomski razvoj, ki je ugodnejši od prej napovedanega.

Tveganja za proračunske napovedi v programu se na splošno zdijo uravnotežena. Po eni strani se zdijo proračunske napovedi verjetne in Švedska je običajno zelo uspešna pri spoštovanju zgornjih meja za izdatke. Poleg tega se zdi, da se finančno stanje institucionalnih enot lokalne ravni države izboljšuje. Po drugi strani so se v nekaj preteklih letih prihodki od davkov izkazali za precej nestabilne in nadaljnje spoštovanje previdnih zgornjih meja za izdatke bo pomembno.

Glede na to oceno tveganja se proračunska naravnanost programa zdi zadostna za vzdrževanje zagotavljanja presežkov v obdobju od 2004 do 2007 v skladu s srednjeročnim ciljem Pakta za stabilnost in rast glede proračunskega stanja, ki naj bo čimbolj uravnoteženo ali presežno. Prav tako je zagotovljena zadostna varnostna rezerva, da se prepreči prekoračitev zgornje meje primankljaja, 3 % BDP, ob običajnih makroekonomskih nihanjih v obravnavanem obdobju.

Ocenjuje se, da je delež javnega dolga v letu 2004 dosegel 51,7 % BDP, kar je precej pod referenčno vrednostjo iz Pogodbe, ki znaša 60 % BDP. Program predvideva, da se bo do leta 2007 delež javnega dolga znižal na 49,0 % BDP.

Zdi se, da je Švedska v sorazmerno ugodnem položaju, kar zadeva dolgoročno vzdržnost javnih financ, kljub predvidenim znatnim proračunskim stroškom zaradi staranja prebivalstva. Vseeno se lahko sčasoma pojavi tveganje, ki bi lahko ogrozilo dolgoročno vzdržnost, in sicer zaradi predvidenega povečanja količnika starostne odvisnosti in obstoječih trendov v zvezi z izdatki za zdravstvo, udeležbo delovne sile in zaposlovanje. Brez nadaljnjih reform, ki bi te trende spremenile, bo cilj doseganja presežka v višini 2 % BDP v naslednjih desetih letih v skladu s proračunskim ciljem vlade ključni dejavnik za zagotovitev dolgoročne vzdržnosti.

Primerjava ključnih makroekonomskih in proračunskih napovedi

2004 2005 2006 2007 Realni BDP (spremembe v %) KP nov 2004 3,5 3,0 2,5 2,3 KOM jesen 2004 3,7 3,1 2,9 ni podatkov KP nov 2003 2,0 2,6 2,5 ni podatkov Inflacija po HICP (%) KP nov 2004 (3) 1,3 1,5 ni podatkov ni podatkov KOM jesen 2004 1,1 1,5 1,9 ni podatkov KP nov 2003 (3) 1,7 ni podatkov ni podatkov ni podatkov Javnofinančna bilanca (v % BDP) KP nov 2004 0,7 0,6 0,4 0,9 KOM jesen 2004 0,6 0,6 0,8 ni podatkov KP nov 2003 (4) 0,6 1,4 1,9 ni podatkov Primarna bilanca (v % BDP) KP nov 2004 (2) 2,8 2,8 2,7 3,3 KOM jesen 2004 2,7 2,8 3,0 ni podatkov KP nov 2003 0,9 1,7 2,1 ni podatkov Ciklično prilagojeni saldo (v % BDP) KP nov 2004 (5) 0,8 0,5 0,5 1,2 KOM jesen 2004 0,7 0,4 0,6 ni podatkov KP nov 2003 (5) 1,3 1,8 2,0 ni podatkov Bruto javni dolg (v % BDP) KP nov 2004 51,7 50,5 50,0 49,0 KOM jesen 2004 51,6 50,6 49,7 ni podatkov KP nov 2003 51,5 50,0 48,3 ni podatkov Viri: Dopolnitev konvergenčnega programa Švedske, november 2003 in november 2004 (KP); gospodarske napovedi služb Komisije (KOM); izračuni služb Komisije.

(1) UL L 209, 2.8.1997, str. 1.

(2) V dopolnitvi švedski organi navajajo primarno bilanco brez neto obresti in ne, kakor je običajno, brez bruto obresti. Kljub temu je na podlagi uporabe podatkov iz dopolnitve programa primarna bilanca v preglednici navedena brez bruto obresti.

(3) Sprememba, izražena v %, od decembra do decembra.

(4) Zaradi primerjave se neto posojila, zabeležena za leti 2002 in 2003, nanašajo na zneske, ki so bili izračunani z upoštevanjem periodičnega obračunavanja davkov (čeprav ta računovodska sprememba ni bila formalno uvedena pred letom 2004).

(5) Izračun služb Komisije na podlagi podatkov iz programa.

Viri:

Dopolnitev konvergenčnega programa Švedske, november 2003 in november 2004 (KP); gospodarske napovedi služb Komisije (KOM); izračuni služb Komisije.